MUITINĖS DEPARTAMENTO

PRIE LIETUVOS RESPUBLIKOS FINANSŲ MINISTERIJOS

GENERALINIS DIREKTORIUS

ĮSAKYMAS

DĖL INFORMAVIMO APIE KITŲ LIETUVOS RESPUBLIKOS VALSTYBĖS INSTITUCIJŲ (NE MUITINĖS ĮSTAIGŲ) SULAIKYTAS SĄJUNGOS PREKIŲ MUITINIO STATUSO NETURINČIAS PREKES TVARKOS APRAŠO PATVIRTINIMO

2018 m. kovo 26 d. Nr. 1B - 244

Vilnius

Vadovaudamasis Lietuvos Respublikos muitinės įstatymo 26 straipsnio 3 dalimi ir 59 straipsnio 2 dalimi:

1. T v i r t i n u Informavimo apie kitų Lietuvos Respublikos valstybės institucijų (ne muitinės įstaigų) sulaikytas Sąjungos prekių muitinės statuso neturinčias prekes tvarkos aprašą (pridedama).

2. P a v e d u Sulaikytų prekių administravimo skyriui (A. Vingrys) vykdyti kitų Lietuvos Respublikos valstybės institucijų (ne muitinės įstaigų) sulaikytų Sąjungos prekių muitinio statuso neturinčių prekių apskaitą, kontroliuoti informacijos apie prekes pateikimą ir gavimą.

3. P r i p a ž į s t u netekusiu galios Sulaikytų prekių apskaitymo III tipo atvirajame muitinės sandėlyje taisyklių, patvirtintų Muitinės departamento prie Lietuvos Respublikos finansų ministerijos generalinio direktoriaus 2017 m. birželio 8 d. įsakymu Nr. 1B-466 „Dėl Sulaikytų prekių apskaitymo III tipo atvirajame muitinės sandėlyje taisyklių patvirtinimo“, 9 punktą.

Generalinis direktorius	Arūnas Adomėnas

PATVIRTINTA

Muitinės departamento prie Lietuvos

Respublikos finansų ministerijos

generalinio direktoriaus

2018 m. kovo 26 d. įsakymu Nr. 1B-244

INFORMAVIMO APIE KITŲ LIETUVOS RESPUBLIKOS VALSTYBĖS INSTITUCIJŲ (NE MUITINĖS ĮSTAIGŲ) SULAIKYTAS SĄJUNGOS PREKIŲ MUITINIO STATUSO NETURINČIAS PREKES TAISYKLĖS

I SKYRIUS

BENDROSIOS NUOSTATOS

1. Informavimo apie kitų Lietuvos Respublikos valstybės institucijų (ne muitinės įstaigų) sulaikytas Sąjungos prekių muitinio statuso neturinčias prekes taisyklės (toliau – Taisyklės) reglamentuoja informacijos apie valstybės institucijų (ne muitinės įstaigų) (toliau – valstybės institucijos) sulaikytas ir (arba) konfiskuotas Sąjungos prekių muitinio statuso neturinčias prekes ir kitus veiksmus su prekėmis pateikimo Lietuvos Respublikos muitinei (toliau – muitinė) tvarką.

2. Lietuvos Respublikos valstybės institucijų sulaikytų Sąjungos prekių muitinio statuso neturinčių prekių apskaitą ir informacijos apie prekes pateikimo kontrolę vykdo muitinės atsakingas struktūrinis padalinys – Muitinės departamento Sulaikytų prekių administravimo skyrius.

3. Valstybės institucijos teikia informaciją muitinei apie Sąjungos prekių muitinio statuso neturinčių prekių sulaikymą, valstybės institucijų priimtus sprendimus dėl sulaikytų prekių ir apie kitus veiksmus su prekėmis.

II SKYRIUS

INFORMAVIMAS APIE VALSTYBĖS INSTITUCIJŲ SULAIKYTAS SĄJUNGOS PREKIŲ MUITINIO STATUSO NETURINČIAS PREKES

4. Valstybės institucijos informaciją apie sulaikytas Sąjungos prekių muitinio statuso neturinčias prekes Informaciniu pranešimu apie sulaikytas Sąjungos prekių muitinio statuso neturinčias prekes (toliau – Informacinis pranešimas) (priedas) pateikia muitinei.

5. Sąjungos prekių muitinio statuso neturinčias prekes sulaikiusi valstybės institucija, surinkusi visus Informaciniame pranešime nurodytus duomenis apie sulaikytas prekes, privalo nedelsdama, bet ne vėliau kaip iki kitos darbo dienos 13 valandos pateikti Informacinį pranešimą muitinei. Duomenys į Informacinį pranešimą įrašomi iš prekių sulaikymo dokumentų ir kitų prekes lydinčių dokumentų.

6. Valstybės institucijų sulaikytos prekės įtraukiamos į muitinės apskaitą pagal Informacinį pranešimą.

7. Jeigu prekės buvo sulaikytos įtariant pažeidus intelektinės nuosavybės teises, informacijos pateikimo terminai skaičiuojami nuo dienos, kai intelektinės nuosavybės teisių subjektas gavo pranešimą apie prekių sulaikymą.

8. Jeigu nepakanka duomenų sulaikytų prekių muitiniam statusui įrodyti, laikoma, kad visos Sąjungos muitų teritorijoje esančios prekės turi Sąjungos prekių muitinį statusą, išskyrus atvejus, kai surenkami įrodymai (muitinės dokumentai, registracijos dokumentai, banderolės, sąskaitos ir pan.), kad jos nėra Sąjungos prekės.

9. Sulaikytos prekės muitinėje įtraukiamos į apskaitą muitine verte.

10. Sulaikytų akcizais apmokestinamų prekių muitiniam įvertinimui taikomi valstybės institucijoms pateikti Muitinės departamento duomenys dėl šių sulaikytų prekių (cigarečių, stipriųjų alkoholinių gėrimų, benzino, dyzelino) muitinio įvertinimo.

11. Jeigu valstybės institucijų sulaikyti naujų komercinių pavadinimų tabako gaminiai nėra priskirti jokiam kainų segmentui, jų pavyzdžius prekes sulaikiusi valstybės institucija turi nusiųsti į Muitinės laboratoriją ištyrimui ir priskyrimui atitinkamam kainų segmentui.

12. Įvertinant sulaikytas akcizais neapmokestinamas prekes tais atvejais, kai nepateikti prekių komerciniai dokumentai, prekes sulaikiusi institucija turi kreiptis į muitinę dėl šių prekių muitinės vertės nustatymo.

13. Tais atvejais, kai po informacijos apie valstybės institucijų sulaikytas prekes pateikimo muitinei ir įtraukimo į apskaitą yra tikslinami joje esantys duomenys (pvz., tikslinamas sulaikytų prekių kiekis, vertė ir pan.), raštu informuojama muitinė, nurodant tikslinamo Informacinio pranešimo numerį ir datą. Tuo pagrindu muitinės apskaitoje daromas atitinkamas įrašas apie duomenų pakeitimą, nurodant pagrindą ir datą.

III SKYRIUS

INFORMAVIMAS APIE VALSTYBĖS INSTITUCIJŲ PRIIMTUS SPRENDIMUS DĖL SULAIKYTŲ SĄJUNGOS MUITINIO STATUSO NETURINČIŲ PREKIŲ

14. Muitinės apskaitoje fiksuojami pokyčiai su prekėmis, gavus valstybės institucijų informaciją apie priimtus sprendimus dėl sulaikytų Sąjungos prekių muitinio statuso neturinčių prekių.

15. Valstybės institucijos, sulaikiusios Sąjungos prekių muitinio statuso neturinčias prekes ir pateikusios Informacinį pranešimą, muitinei teikia rašytinę informaciją apie civilinėse bylose, administracinių nusižengimų bylose ar baudžiamosiose bylose (ikiteisminiuose tyrimuose) priimtus atitinkamus įsiteisėjusius sprendimus dėl sulaikytų prekių, apie kurias nustatyta tvarka buvo informuota muitinė. Muitinei teikiamos įsiteisėjusių sprendimų nustatyta tvarka patvirtintos kopijos, lydraštyje nurodant Informacinio pranešimo, kuriuo buvo pateikta informacija apie prekių sulaikymą, numerį ir datą. Jeigu sulaikytai ir (arba) konfiskuotai prekei buvo atlikti tyrimai, ekspertizės ir buvo pateiktos išvados, kartu su sprendimu pateikiamos jų kopijos.

IV SKYRIUS

INFORMAVIMAS APIE VEIKSMUS SU SULAIKYTOMIS, KONFISKUOTOMIS AR KITAIP VALSTYBEI PERDUOTOMIS SĄJUNGOS MUITINIO STATUSO NETURINČIOMIS PREKĖMIS

16. Muitinės apskaitoje fiksuojami atlikti veiksmai su sulaikytomis, konfiskuotomis ar kitaip valstybei perduotomis Sąjungos prekių muitinio statuso neturinčiomis prekėmis.

17. Muitinė perima tik tokį valstybės nuosavybėn perduotiną turtą, kuris yra realizuotinas. Prekes sulaikiusi valstybės institucija, įsiteisėjus sprendimui, nedelsiant kartu su sprendimu turi pateikti visus su preke susijusius dokumentus muitinei. Perduodant (perimant) prekes, muitinėje pildomas sulaikytų prekių perdavimo aktas (Sulaikytų prekių apskaitymo III tipo atvirajame muitinės sandėlyje taisyklių, patvirtintų Muitinės departamento generalinio direktoriaus 2017 m. birželio 8 d. įsakymu Nr. 1B-466 „Dėl sulaikytų prekių apskaitymo III tipo atvirajame muitinės sandėlyje taisyklių patvirtinimo“ 1 priedas), kurį pasirašo perduodančios valstybės institucijos ir muitinės atstovai. Tais atvejais, kai prekės netinkamos realizavimui, muitinė prekių neperima ir prekių sunaikinimą atlieka prekes sulaikiusi valstybės institucija. Muitinei pateikiami prekių sunaikinimo aktai.

18. Tais atvejais, kai priimtame sprendime nuspręsta sulaikytą prekę grąžinti teisėtam savininkui, prekę sulaikiusi valstybės institucija turi nedelsiant informuoti muitinę apie faktinį prekės grąžinimą, nurodant grąžinimo datą.

19. Kai naikinamos muitinės prižiūrimos prekės (tabakas ir tabako gaminiai, etilo alkoholis ir alkoholiniai gėrimai, narkotinės ir psichotropinės medžiagos), ikiteisminį tyrimą atlikusi valstybės institucija, o administracinių nusižengimų bylose – sprendimą sunaikinti Sąjungos prekių muitinio statuso neturinčias prekes priėmusi ar administracinio nusižengimo protokolą surašiusi valstybės institucija (jeigu sprendimą priėmė teismas), prieš pradėdama vykdyti sprendimą sunaikinti prekes, ne vėliau kaip prieš 5 darbo dienas raštu praneša muitinei apie numatomą prekių naikinimo vietą ir laiką. Muitinė, gavusi pranešimą apie numatomą prekių naikinimą, paskiria muitinės pareigūną dalyvauti naikinimo komisijos darbe ir apie paskirtą asmenį informuoja prekių naikinimą organizuojančią valstybės instituciją. Sunaikinus prekes, rašomas turto sunaikinimo dokumentas. Turto sunaikinimo dokumentą pasirašo visi naikinimo procedūroje dalyvavę komisijos nariai. Kiekvienas naikinimo procedūroje dalyvavęs komisijos narys gauna po vieną šio dokumento egzempliorių.

20. Kitais atvejais, kai naikinamos kitos Sąjungos prekių muitinio statuso neturinčios prekės, ikiteisminį tyrimą atlikusi valstybės institucija, o administracinių nusižengimų bylose – sprendimą sunaikinti Sąjungos muitinio statuso neturinčias prekes priėmusi ar administracinio nusižengimo protokolą surašiusi valstybės institucija (jeigu sprendimą priėmė teismas) informuoja muitinę apie numatomą prekių naikinimą, nurodydama naikinimo datą ir vietą. Sunaikinus prekes nedelsiant pateikiama informacija muitinei.

_______________________

Informavimo apie kitų Lietuvos Respublikos valstybės institucijų (ne muitinės įstaigų) sulaikytas Sąjungos prekių muitinio statuso neturinčias prekes tvarkos aprašo

priedas

(dokumento sudarytojo pavadinimas)

Muitinės departamento Sulaikytų prekių administravimo skyriui Ramygalos g. 151, 36220 Panevėžys El. p. panevezys@lrmuitine.lt

INFORMACINIS PRANEŠIMAS

APIE SULAIKYTAS SĄJUNGOS PREKIŲ MUITINIO STATUSO NETURINČIAS PREKES

Nr.

(data)

(sudarymo vieta)

Eil. Nr.	Prekių sulaikymo dokumento pavadinimas, Nr., data	Asmens duomenys*	Prekių sulaikymo data	Prekės rūšies aprašymas	Matavimo vnt. **	Vieneto muitinė vertė (Eur)	Kiekis	Bendra muitinė vertė (Eur)

1	2	3	4	5	6	7	8	9

Pridedama_____ patvirtintų dokumentų kopijų, iš viso _________ lapų.

Informaciją pateikė ir už duomenų teisingumą atsakingas asmuo

_____________________

(pareigų pavadinimas)	(parašas)	(vardas ir pavardė)

(rengėjo vardas, pavardė, telefonas, el. pašto adresas)

* Asmens, kurio atžvilgiu surašytas prekių sulaikymo dokumentas, duomenys (vardas, pavardė, gimimo data, gyvenamosios vietos adresas, jei asmuo atstovauja juridiniam asmeniui – pavadinimas, šalis, registracijos vieta, įmonės kodas (nurodomi duomenys, kurie yra žinomi sulaikymo metu), atstovavimą pagrindžiantis dokumentas.

**Matavimo vienetas iš Matavimo vienetų, naudojamų deklaruojant prekes Lietuvos muitinei, sąrašo ir Matavimo vienetų, naudojamų deklaruojant prekes Lietuvos muitinei, patikslintojų sąrašo, patvirtintų Muitinės departamento prie Lietuvos Respublikos finansų ministerijos generalinio direktoriaus 2013 m. rugpjūčio 22 d. įsakymu Nr. 1B-561 „Dėl Nacionalinių matavimo vienetų sąrašo patvirtinimo ir Matavimo vienetų, naudojamų deklaruojant prekes Lietuvos Respublikos muitinei, sąrašo skelbimo“. Jeigu reikia, nurodomas ir papildomas matavimo vienetas.

___________________